钦定古今图书集成/明伦汇编/氏族典/第177卷 > 田锡
## 钦定古今图书集成/明伦汇编/氏族典/第177卷 > 田锡

按《宋史田锡传》：“锡字表圣，嘉州洪雅人。幼聪悟，好读
书属文，声称翕然。太平兴国三年，进士高等，释褐将
作监丞，通判宣州，迁著作郎，京西北路转运判官，改
左拾遗，直史馆。锡好言时务，既居谏官，即上疏献军
国要机者一，朝廷大体者四。六年，为河北转运副使。
七年，徙知相州，改右补阙，复上章论事。明年，移睦州。”
会文明殿灾，又拜章极言时政，上嘉纳焉。转起居舍
人，还判登闻鼓院。上书请封禅，以本官知制诰，寻加
兵部员外郎。端拱二年，京畿大旱，锡上章有“调燮倒
置”语，忤宰相，罢为户部郎中，出知陈州。坐稽留杀人
狱，责授海州团练副使，后徙单州，召为工部员外郎，
复论时政阙失。俄诏直集贤院。至道中，复旧官。真宗
嗣位，迁吏部。出使秦、陇，还，同知审官院，兼通进银台
封驳司，与魏廷式联职，以议论不协求罢，出知泰州。
咸平三年，诏近臣举贤良方正，翰林学士承旨宋白
以锡应诏。还朝，屡召对言事，宰相称锡得争臣之体。
以本官兼侍御史知杂事，擢右谏议大夫、史馆修撰，
连上八疏，皆直言时政得失。六年冬，病卒，年六十四。
特赠工部侍郎，录其二子并为大理评事，给奉终丧。
锡耿介寡合，未尝趋权贵之门，居公庭，危坐终日，无
懈容。然性凝执，治郡无称。所著有《咸平集》五十卷。